«Менің білім мен мәдениет саласына қосқан үлесім»

 Мен –мұғалім мамандығын таңдағаныма ризамын.Мектепті «өте жақсы» деген бағаларға бітіріп, Алтын медаль иегері болдым..Білімді және тәжірибелі ұстаздардан білім мен тәрбие алдым. Ұстаздарым: «Қазіргі өмір талабына сай мамандық таңда.Сенің бойыңда мұғалімге сай қасиеттер бар» деп, маған үлкен сенім білдірген болатын...Мен ерте жасымнан мұғалім болуды армандадым.Әлі есімде ,бастауыш сыныптарда оқыған кезімде ,келе жатқан ұстазымызды мектеп алдында асыға күтетінбіз... Мұғалімнің қарасы көрінсе болды,барлығымыз алдына жүгіріп барып, оның сөмкесін қолынан таласып алатынбыз. Сол кезде мұғалімнің сөмкесін көтеріп алып, менің басым көкке жетіп, басқа бір дүниеге барып қалғандай сезінетінмін..Шіркін, менің армандарым-ай..!!!

 Бұл мамандықты таңдағаныма әуелі ата-анамның да үлесі бар.Олар мені үнемі қолдап- қолпаштап отырды.Бойымдағы бар махаббатымды ,білімімді шәкірттеріме арнағым келді. Институтты жақсы бағалармен бітіре салып ,еш ойланбай-ақ ауылға келіп, мектепке жұмысқа орналастым.Ең алғаш күннен бастап, өзіме жоспар құрдым. «Мамандықты игеріп,білім шыңына шығуым керек!»-деп ,өзіме сөз бердім.Міне,сол сәттен бастап ,осы күнге дейін отыз бес жыл білім саласында еңбек етіп жүрмін. Осы қалауымды өзім шын пейілмен атқаруға кұш –жігерімді жұмсадым. Ұстаз болу әркімнің қолынан келе бермейтін шығар деп ойлаймын.Мен үшін ұстаз ардақты,төзімді,мейірімді адам .Ұлағатты ұстаз-келешек кепілі демекші,ал біздің болашағымыз- жастарда. Міне,осы жастарға білім,тәрбие беретін ,әрине ,мұғалім.

 Абай атамыз « Ұстаздық еткен жалықпас ,үйретуден балаға...»дегеніне қарап, ұстаз біздің өмірімізде жол сілтер,бағыт –бағдар берер тұлға.

 Міне ,уақыт зулап барады!!! Менен білім алған түлектерім оқуларын бітіріп, мектепке мұғалім болып келіп жатыр.Сол шәкірттеріме қарап,өмірімді босқа өткізбегеніме қуанамын.Соларға әлі де кеңес беріп, ұстаздықтың қыр-сырын үйретуден жалықпаймын.

 Меніңше,ұстаз тек қана сабақ үстінде ғана ұстаздық етпей,өмір бойы ұстаздық еткені дұрыс деп ойлаймын.

 Ұстаз- білгенін үйретуші ғана емес,тұла бойы тұнған өнеге,ақ тілеуші ана тәрізді барлық пенденің бойынан жақсылық іздейтін ізгі ниет иесі. Ұстаздық қызмет ету барысында күнделікті қызметтестерім мен шәкірттер арасындағы қарым-қатынаста ізгі ниеттілік,кішіпейілдік және мәдениеттілік ұстаным болса,ұжым арасында шынайы құрмет пен беделге ие ететініне көзім жетті.

 Мен ұстаздықтың ауыр жүгін арқалауды өз жүрегімнің қалауымен таңдадым.Маман ұстаз ретінде негізгі ұстанымым:баланы тұлға деп тану,оның пікірімен санасу,оқушының кішкентай қуанышын ,табысын бағалай білу.

 Менің түсінігімдегі ұстаз-рухы таза, ой-өрісі биік,ұлты мен Отанының болашағы үшін тер төгіп,шыдамдылық пен табандылықтың үлгісін көрсетуші,өз бойындағы асыл қасиеттері мен білімін болашақ ұрпақтың бақыты мен кәдесіне жаратып,қоғамды өрге өркендеуші,жаңашылдықтың бастаушысы,жүрегі -жылы ,көңілі –дарқан адам!!!

 Менің негізгі мақсатым-өзге ұлт өкілдеріне мемлекеттік тілді үйрету, қазақ халқының мәдениетін,тарихын ,әдебиетін құрметтеуге тәрбиелеу.Оқушыларым Республикалық «Жарқын болашақ» қазақ тілі мен әдебиеті олимпиадасында «Жазушылар»бағыты бойынша 2012-жылы 10 сынып оқушысы Нурхаликова М. Алтын медаль,2014-жылы 11сынып оқушысы Теипова А. Қола медаль және 2015-жылы 10 сынып оқушысы Ошурова А. Алтын медаль иегерлері атанды.2019-жылы 6 сынып оқушысы Турғанжанова Ясмина «Мағжан»тақырыбында ғылыми жобаны қорғап ,Алтын Медальмен марапатталды.Білім саласындағы елеулі еңбегім бағаланып,2013 –жылы «Лидер образования»медалімен марапатталдым.

2016-жылдан бастап Алматы облысы, Еңбекшіқазақ аудандық Ұйғыр этномәдениет орталығы Байсеит аулының білім саласының төрағасы қоғамдық жұмысын атқарып келемін.

 Қазақ тілі-ұлы Абайдың тілі. Менің ұстаздық бағытым дұрыс жолда екенін білемін.Кейде оқушыларымдың, шәкірттерімнің жылы лебізбен айтқан алғыс сөздерін естіп,шаршағанымды ұмытамын.Сондай сәттерде мен өзімді бақытты ұстаз деп санаймын. Мен өз мамандығымды мақтаныш етемін!